Ioannes Nicolaus Niclasius
Ioannes Nicolaus Niclasius Res apud Vicidata repertae: Nativitas: 5 Aprilis 1733; Gräfenwarth Obitus: 22 Augusti 1808; Luneburgum Patria: Electoratus Brunsvici-Luneburgi Ioannes Nicolaus Niclasius seu Niclas (Theodisce Johann Nicolaus Niclas; natus die 5 Aprilis 1733; mortuus die 22 Augusti 1808) fuit magister scholarum et textuum Graecorum antiquorum recensor. Ioannes Nicolaus Niclasius natus est anno 1738 apud Gräfenwarth iuxta Schleiz. Discipulus fuit scholarum huius urbis necnon Gerae moxque Universitatis Goettingensis ubi ab anno 1753 alumnus amicusque fuit professoris et bibliothecarii Iohannis Mathiae Gesneri. Ab anno 1760 "collaborator" apud Paedagogium Ilfeld meruit, sed ab 1770 rector Scholae S. Michaelis Luneburgensis. Fuit insuper amator librorum qui bibliothecam vel 9 000 voluminum privatam collexit (quae anno 1790 a collectore ipso vendita in Academia Equitum eiusdem urbis inclusa est). Mortuus est anno 1806. Primitiae eruditionis Niclasii in libello de Theocrito (1764) reperiuntur. Omnium operum philologicorum Niclasii editio librorum Geoponicorum utilissima fuerit, quorum textum Graece (post Petrum Needham editum) et versionem Latinam Iani Cornarii (a Needhamo emendatam) cum notis variorum locupletis congessit (1781). Nonnulla a Gesnero scripta Niclas aut recensuit aut primus divulgavit, inter quae adnotationes in Heineccii Stili cultioris fundamenta (1766, 1773, 1776); Gesneri Primae lineae isagoges in eruditionem universalem, quibus Niclas adiunxit praelectiones ipsius ineditae (1774-1775, 1784). Adnotationes Niclasii in textum pseudo-Aristotelis de mirabilibus auscultationibus et in Historiarum mirabilium collectanea adscripta Antigono Carystio editae sunt a Iohanne Beckmann (1786 et 1791).